**Az előterjesztést megtárgyalta:**

* Gazdasági és Városstratégiai Bizottság

 **A határozati javaslatot törvényességi**

 **szempontból megvizsgáltam:**

 **(: Dr. Károlyi Ákos :)**

 **jegyzői feladatokat ellátó aljegyző**

**ELŐTERJESZTÉS**

**Szombathely Megyei Jogú Város Közgyűlésének**

**2015. május 11-ei ülésére**

**Javaslat Szombathely Megyei Jogú Város Integrált Területi Programjának jóváhagyására**

Szombathely Megyei Jogú Város Közgyűlése a 2014. december 15-ei ülésén, a 495/2014. (XII.15.) Kgy. sz. határozatában hagyta jóvá **Szombathely Megyei Jogú Város 2014-2020 időszakra szóló Integrált Területi Program**jának (ITP1.0) tervezetét. A Nemzetgazdasági Minisztérium 2015. február 9-én tájékoztatta az önkormányzatot arról, hogy az ITP-t a minisztérium által módosított módszertan és ütemezés szerint át kell dolgozni.

A 1298/2014. (V.5.) Korm. határozat 13,6 milliárd forint keretösszeget nevesített Szombathely Megyei Jogú Város számára, amely keret terhére a város megtervezheti a Terület- és Településfejlesztési Operatív Programból (TOP) finanszírozandó fejlesztéseit. Időközben megjelent a 1702/2014. (XII.3.) Korm. határozat, amelyben **Szombathely Megyei Jogú Város részére allokált keretösszeg 14,53 milliárd forint**ra módosult. A város TOP forráskerete így közel 1 milliárd forinttal növekedett.

A tervezési keretösszegre minden megye és megyei jogú város köteles kidolgozni saját integrált területi programját. Ebben kell bemutatni a 2014-2020 időszakban az előre dedikált TOP forráskeret terhére tervezett fejlesztéseket. Az ITP elkészítését a TOP, a 2014-2020 programozási időszakban az egyes európai uniós alapokból származó támogatások felhasználásának rendjéről szóló 272/2014. (XI.5.) Korm. rendelet, valamint az NGM által kiadott „Útmutató a megyei jogú városok integrált területi programjainak kidolgozásához és megvalósításához” című dokumentum (ITP útmutató) szabályozza.

Az ITP végleges, Közgyűlés által jóváhagyott változatát 2015. május 11-éig kell megküldeni a Nemzetgazdasági Minisztérium részére. A 272/2014. (XI.5.) Korm. rendelet 5.§-a alapján az ITP-t a Nemzeti Fejlesztési Kormánybizottság hagyja jóvá. Az ITP módosítására jogszabály alapján évente egy alkalommal van lehetőség, a módosítás jóváhagyása szintén a Nemzeti Fejlesztési Kormánybizottság hatásköre.

Az ITP megvalósítása a 272/2014. (XI.5.) Korm. rendeletben rögzített úgynevezett **Területi Kiválasztási Eljárásrend** (TKR) szerint történik. Az eljárásrend keretében az önkormányzat feladata a területi kiválasztási kritérium rendszer meghatározása, amely által definiálhatja a város, hogy az NGM által meghatározott központi kiválasztási szempontokon túl milyen specifikus kiválasztási alapelveket kíván érvényesíteni a városi ITP projektjeinek majdani kiválasztási folyamatában. A város és az NGM által meghatározott kritériumok összességét, a TOP szintű területi kiválasztási kritérium rendszert a TOP Monitoring Bizottság jogosult jóváhagyni. **Szombathely Megyei Jogú Város területi kiválasztási kritérium rendszere** az ITP részét képezi.

Az ITP dokumentumban rögzíteni kell továbbá a 14,53 milliárd forintos TOP keretösszeg felhasználási céljait, módjait, ütemezését, valamint a fejlesztésekhez kapcsolódó indikátorvállalásokat a hét éves időszakra vonatkozóan. A TOP meghatározott tematikus intézkedéseket tartalmaz (gazdaságfejlesztés, közlekedés, városfejlesztés, energetika, egészségügyi és szociális fejlesztések stb.), amelyhez a városnak az ITP-ben hozzá kell rendelnie saját fejlesztési elképzeléseit. A programban ismertetésre kerül a város elmúlt időszakban elkészült stratégiai városfejlesztési dokumentumaihoz (Hosszú Távú Településfejlesztési Koncepció, Integrált Településfejlesztési Stratégia), a megyei stratégiai dokumentumokhoz és a TOP-hoz való illeszkedés és kapcsolódás. Az ITP tartalmazza a városi **keretösszeg összegszerű és százalékos felosztását TOP tématerületei között**. Ez mind táblázatos formában, mind szövegesen az ITP dokumentum részét képezi.

Már ebben a szakaszban meg kell határozni az ITP egészére vonatkozó, de az egyes majdani projekteken keresztül teljesülő i**ndikátorvállalások**at is. Ez a központilag meghatározott mutatók értékeihez való városi hozzájárulást jelenti, amelyet egyrészt a teljes 2014-2020 támogatási időszakban elérni kívánt összérték megadásával, valamint ezen belül bizonyos mutatók esetében a 2018. évig elérhető értékek rögzítésével kell megtenni. Az indikátorvállalásokat annak figyelembevételével szükséges megtervezni, hogy a ***vállalások teljesülésének központi ellenőrzése*** már a programozási időszak közben meg fog történni. A nemzeti szintű indikátorvállalások teljesíthetősége érdekében ennek következménye akár forrásátcsoportosítás is lehet az elmaradást mutató városok programjának keretéből azon városok javára, amelyek indikátorvállalásaikat a vállalt mértékben, vagy akár azt meghaladóan tudták teljesíteni.

Tématerületenkénti bontásban, azaz a TOP intézkedései szerint szükséges továbbá elkészíteni az **ITP kötelezettségvállalási ütemterv**ét, vagyis évenkénti bontásban kell megtervezni az ITP keretében megkötendő egyedi támogatási szerződések időpontját és azok összegét.

Az ITP 2.0 dokumentációja az előterjesztés 1. számú mellékletét képezi. Az előterjesztés 1. számú melléklete, Szombathely Megyei Jogú Város Integrált Területi Programja elektronikus formában kerül megküldésre. Elérési útvonala: <http://www.szombathely.hu/onkormanyzat/e-kozgyules_e-bizottsag/e-kozgyules_aktualis>

Az Integrált Területi Program 1.0 változatának tárgyalása során, a 495/2014. (XII.15.) Kgy. sz. határozatban úgy döntött a Közgyűlés, hogy az **egyéni választókerületi képviselők körzetének fejlesztési igényei** kerüljenek összegyűjtésre és szakmai állásponttal kiegészítve történjen meg előterjesztésük.

A Városfejlesztési Osztály 2014. december 17-én minden városi képviselő részére levelet küldött – mind az egyéni választókerületek képviselőit, mind a kompenzációs listán mandátumot szerző képviselőket beleértve -, amelyben tájékoztatást adott a Közgyűlés 495/2014. (XII.15.) Kgy. sz. határozatáról, egyúttal a testület döntése értelmében arra kérte a képviselőket, hogy küldjék meg választókerületük, vagy a város egésze szempontjából fontosnak tartott fejlesztési javaslataikat. A beérkezett fejlesztési javaslatok tételes listája a szakmai megjegyzéssel kiegészítve jelen előterjesztés 5. számú mellékletét képezi.

A TOP Európai Bizottság által 2015. február 12-én jóváhagyott változatával, valamint Szombathely Megyei Jogú Város Integrált Területi Programjának 2.0 változatával összevetve a beérkezett fejlesztési javaslatok a következő fő kategóriákra bonthatóak:

* **az ITP-hez illeszkedő javaslatok**

Azok a fejlesztési javaslatok, amelyek Szombathely Megyei Jogú Város Integrált Területi Programjának 2.0 változatában nevesítve szerepelnek, illetve az ITP-hez illeszthetők. Az ITP fejlesztési elemeinek egyes projektjei a vonatkozó pályázati felhívások megjelenését követően, a későbbiekben kerülhetnek nevesítésre Szombathely Megyei Jogú Város Közgyűlésének döntése szerint. A 272/2014. (XI.5.) Korm. rendelet alapján továbbá az ITP évente felülvizsgálatra kerül, amely során önkormányzatunk kérheti a program módosítását. A módosítás során, Szombathely Megyei Jogú Város Közgyűlésének ez irányú döntése esetén az egyes átfogó fejlesztési elemek módosítására is lehetőség van, a forrásfelhasználás és a szakmai előrehaladás függvényében.

* **a TOP keretében nem támogatható, így az ITP-hez nem illeszthető javaslatok**

Egyes fejlesztési elképzelések a Terület- és Településfejlesztési Operatív Program által részben vagy egészében nem támogatható tevékenységeket tartalmaznak, ezért az ITP keretében nem finanszírozhatóak, abba nem építhetőek be. A javaslatok egy része olyan elképzeléseket tartalmaz, amelyek egyéb, az Európai Unió társfinanszírozásával megvalósított programokból a jövőben támogathatóak lehetnek. A javaslatok egy része azonban a különböző ágazati operatív programok jelenlegi állása alapján európai uniós forrásból nem finanszírozható, de az egyes konkrét pályázati felhívások részletes feltételrendszere jelenleg még nem ismert.

Az előterjesztés mellékletét képező ITP 2.0 dokumentum fejlesztési projektjeit az alábbi táblázat foglalja össze:

|  |  |
| --- | --- |
| **TOP****Intézkedés**  | **Szombathely Integrált területi Program szerinti** **fejlesztési elképzelés / beavatkozás** |
| **megnevezés** |  **becsült költség (Ft)** |
| **6.1 Gazdaság-fejlesztés** | az intézkedés fejlesztési elképzelései összesen  | 2 658 653 489 |
|  | Zöldmezős iparterület-fejlesztés | 500 000 000 |
|  | Gazdaságfejlesztési célú új közúthálózati elemek | 844 074 858 |
|  | Szombathely térségi jelentőségű turisztikai vonzerejének fejlesztése | 714 578 631 |
|  | Inkubátorház fejlesztése | 600 000 000 |
| **6.2 Családbarát, munkába állást segítő intézmények, köz-szolgáltatások fejlesztése** | az intézkedés fejlesztési elképzelései összesen  | 700 000 000 |
|  | Óvoda, bölcsőde fejlesztés Szombathelyen | 700 000 000 |
| **6.3 Gazdaság-élénkítő és népesség-megtartó városfejlesztés** | az intézkedés fejlesztési elképzelései összesen  | 4 235 000 000 |
|  | Integrált kutató-és konferenciaközpont kialakítása | 750 000 000 |
|  |  A szombathelyi vásárcsarnok fejlesztése a helyi termékek piacra juttatása érdekében | 1 500 000 000 |
|  | Városrehabilitációs mintaprojekt | 900 000 000 |
|  | Szombathely bel- és csapadékvíz-védelmi fejlesztése | 800 000 000 |
|  | Zöldfelületi rendszer fejlesztése | 285 000 000 |
| **6.4 Fenntartható városi közlekedés-fejlesztés** | az intézkedés fejlesztési elképzelései összesen  | 1 015 000 000 |
|  | Belterületi hivatásforgalmi kerékpárút-hálózat és –szolgáltatások fejlesztése | 400 000 000 |
|  | Szombathely külterületi és várostérségi turisztikai- és hivatásforgalmi kerékpárút-hálózatának fejlesztése | 200 000 000 |
|  | Forgalomcsillapítási és közlekedésbiztonsági feltételek javítása, parkolóhelyek létesítése | 200 000 000 |
|  | P+R parkolók fejlesztése | 200 000 000 |
|  | Szombathely mobilitási tervének elkészítése | 15 000 000 |

|  |  |  |
| --- | --- | --- |
| **6.5 Önkormányzatok energia-hatékonyságának és a megújuló energia-felhasználás arányának növelése** | az intézkedés fejlesztési elképzelései összesen  | 2 900 000 000 |
|  | Közel nulla energiaigényű referenciaintézmények kialakítása | 300 000 000 |
|  | Zöld távhőrendszer fejlesztése | 300 000 000 |
|  | Intelligens Város Program | 500 000 000 |
|  | Közigazgatási létesítmények fejlesztése, Önkormányzati tulajdonú épületek energiahatékonysági célú felújítása | 1 800 000 000 |
| **6.6 Városi köz-szolgáltatások fejlesztése** | az intézkedés fejlesztési elképzelései összesen  | 585 502 280 |
|  | Egészségügyi alapellátás fejlesztése | 500 502 280 |
|  | Szociális alapellátás fejlesztése | 85 000 000 |
| **6.7 Leromlott városi területek rehabilitációja** | az intézkedés fejlesztési elképzelései összesen  | 444 716 828 |
|  | Szombathelyi szociális városrehabilitáció újabb ütemének megvalósítása | 444 716 828 |
| **6.8 Gazdaság-fejlesztéshez kapcsolódó foglalkoztatás-fejlesztés** | az intézkedés fejlesztési elképzelési összesen  | 1 212 595 220 |
|  | Szombathely és térsége foglalkoztatási paktum | 1 212 595 220 |
| **6.9 Társadalmi kohéziót célzó helyi programok** | az intézkedés fejlesztési elképzelései összesen  | 328 532 184 |
|  | Szent Márton évhez kapcsolódó programok | 328 532 184 |

A Nemzetgazdasági Minisztérium és önkormányzatunk között az ITP 2.0 véglegesítési folyamatának részeként személyes és írásos egyeztetésekre került sor. Az NGM 2015. május 4-én, majd 6-án az ITP 2.0 munkaváltozatának minőségbiztosítása keretében megküldte az önkormányzat részére az előterjesztés 2. számú melléklete szerinti új intézkedésszintű forrásfelosztást, amely Szombathely Megyei Jogú Város eredeti ITP 2.0 forrásfelosztásához képest eltéréseket mutat. Az iránymutatás szerint a végleges ITP benyújtásakor nincs lehetőség az NGM általi új felosztástól való eltérésre. Egyúttal az NGM kéri az önkormányzatot, hogy a véglegesen benyújtandó ITP dokumentumban az indikátorvállalásokat is módosítsa a minisztérium által megküldött új forrásallokációnak megfelelően. Az ezek alapján átdolgozott indikátortáblázat az előterjesztés 3. számú mellékletét képezi. Az ITP elkészítését támogató szakértők az indikátorok áttervezésének kérdését megvizsgálták és az új forrásallokáció szerinti indikátor célértéket Szombathely számára több indikátor tekintetében teljesíthetetlennek tartják, ezért az új indikátortáblát a Tisztelt Közgyűlés számára elfogadásra nem javaslom.

Kérem a Tisztelt Közgyűlést, hogy az előterjesztést megtárgyalni, és a határozati javaslatot elfogadni szíveskedjék.

Szombathely, 2015. május „ ”

 **/: Dr. Puskás Tivadar :/**

HATÁROZATI JAVASLAT

**…/2015. (V.11.) Kgy. számú határozat**

Szombathely Megyei Jogú Város Közgyűlése a „Javaslat Szombathely Megyei Jogú Város Integrált Területi Programjának jóváhagyására” című előterjesztést megtárgyalta, és a következő döntéseket hozta:

1. A Közgyűlés az előterjesztés 1. számú melléklete szerinti tartalommal jóváhagyja Szombathely Megyei Jogú Város Integrált Területi Programjának 2.0 változatát és felhatalmazza a Polgármestert, hogy az ITP 2.0 változatát a Kormány részére benyújtsa.
2. A Közgyűlés a 495/2014. (XII.15.) Kgy. sz. határozatban foglaltak alapján beérkezett képviselői javaslatok szakmai megjegyzéssel kiegészített tételes listáját megismerte és az arról szóló tájékoztatót elfogadta.

**Felelősök:** Dr. Puskás Tivadar, polgármester

 Illés Károly, alpolgármester

Dr. Károlyi Ákos, jegyzői feladatokat ellátó aljegyző

(A végrehajtás előkészítéséért:

Szakály Szabolcs osztályvezető, Városfejlesztési és Projekt Kabinet)

**Határidő:** 1. pont: a Kormány által meghatározott határidőnek megfelelően

 2. pont: azonnal